Diari Oficial de la Generalitat Valenciana


Sumari del DOGV 8127, del 14-09-2017 (2017/7903)

RESOLUCIÓ de 31 de juliol de 2017, del president del Consell Valencià de Cultura, per la qual es convoca el concurs literari sobre paisatge i gastronomia a la Comunitat Valenciana.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   8127

Data del DOGV
:   14-09-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/7903


Data del document
:   31-07-2017

Organisme emissor
:   Consell Valencià de Cultura

Tipus de document
:   Resolució

Descriptors 

:   * distinció honorífica

RESOLUCIÓ de 31 de juliol de 2017, del president del Consell Valencià de Cultura, per la qual es convoca el concurs literari sobre paisatge i gastronomia a la Comunitat Valenciana. [2017/7903]  
PREÀMBUL  
  
El Consell Valencià de Cultura vetla pel coneixement, la defensa i la promoció dels nostres paisatges, naturals i urbans. Hem emés nombrosos informes, com ara l'Informe del grup de treball sobre l'impacte artístic en el paisatge, de 2003, l'informe Sobre el territori i els seus paisatges, de 2005, l'informe Sobre les zones humides, de 2007, o l'Informe sobre l'avantprojecte del Llei de l'Horta de València, de 2016. També hem publicat llibres com Alqueries. Paisatge i arquitectura en l'horta (2003), En el Parque Natural de la Albufera (2006) o Pobles abandonats. Els paisatges de l'oblit (2006), per citar-ne alguns.  
  
En el nostre informe Sobre el territori i els seus paisatges vam deixar escrit que el territori és el nostre principal patrimoni, perquè és l'herència principal que hem rebut i transmetrem.  
«S'ha afirmat repetidament», déiem, «que el paisatge és la cultura territorial d'un poble. Això significa que, en cada societat, el paisatge és el resultat de la gestió i l'ús dels recursos naturals, de la disposició urbana, de la construcció d'edificis i del traçat i condicionament de les vies de comunicació.»  
La condició bàsica per a considerar el paisatge com a patrimoni resideix en la seua valoració col·lectiva i en l'acceptació que, com assenyala la Convenció Europea del Paisatge (CEP), és un «component essencial de l'espai viscut» (cadre de vie, en la versió oficial en francés). Els valors col·lectius atribuïts a aquest espai viscut, compartit pels habitants d'una població, una comarca, una comunitat o un país, constitueixen els elements o senyals d'identitat més immediats i pròxims. Cal dir, fins i tot, que el paisatge condiciona el caràcter dels seus habitants.  
  
Paral·lelament, el Consell Valencià de Cultura ha defensat i promocionat altres valors culturals valencians, per exemple la nostra tradició gastronòmica. Hem emés textos com l'Informe sobre l'Escaldà de la Pansa, de 2016, on recomanàvem la consideració d'aquesta festa ancestral, que commemora la dessecació del raïm, com a Bé d'Interés Cultural Immaterial. Hem editat llibres sobre gastronomia i realitzat activitats com ara la taula redona que va tindre lloc recentment, el 8 de maig de 2017, sobre Cultura gastronòmica valenciana.  
En aquesta taula, amb la presència de diversos xefs i enòlegs de prestigi, es va subratllar la riquesa, la varietat i la qualitat de la gastronomia de la Comunitat Valenciana, que va ser comparada amb un rebost natural per l'abundància de productes autòctons i es va insistir en la necessitat de prestigiar-la i promocionar-la, tant en les escoles com en l'educació dels futurs professionals. També es va recalcar la importància que té com a referent empresarial i atractiu turístic i com es vincula amb la memòria individual i col·lectiva.  
Els pobladors d'aquestes terres, després de segles de convivència, generació rere generació, han anat creant uns vincles, uns factors de cohesió, com són la gastronomia i la cuina, que uneixen les persones, les famílies i els pobles. Per això, es pot parlar amb encert de la gastronomia valenciana com a factor unificador a tota la Comunitat, i que hi haja aliments i plats comuns, amb les lògiques variacions locals, reconeguts i apreciats per tots.  
Hi ha una cuina dels cereals, un gust comú pel pa, una rica varietat d'arrossos, una afició als peixos, a les hortalisses i als dolços, que són fruit de la nostra història. Podria resseguir-se la història de la nostra comunitat per la dels plats i aliments que els nostres avantpassats ens van anar llegant.  
 El paisatge de la Comunitat Valenciana i la seua gastronomia són dos pilars de la nostra cultura. Pot dir-se que en certa mesura som els paisatges que hem vist i els llocs on hem viscut i també el que al llarg de les nostres vides hem menjat, begut i tastat.  
En vista de la transcendència d'aquests temes, i a proposta de les Corts, el Consell Valencià de Cultura convoca enguany, dins del nostre programa de concursos escolars, el concurs d'investigació i redacció «Paisatge i Gastronomia a la Comunitat Valenciana».  
La iniciativa aspira a aprofundir en el coneixement i en la difusió dels nostres paisatges i la nostra gastronomia, i, alhora, a sensibilitzar els joves d'ambdós sexes, a despertar-los la vocació excursionista i paisatgística, gustativa i culinària, i a fomentar-los la capacitat creativa, de manera que es convertisquen no sols en receptors, sinó també en portaveus d'un objectiu comú, aprendre a valorar i a promocionar els nostres senyals d'identitat, a percebre i respectar els valors dels altres, i a conviure en una societat més rica i oberta, i per tant més culta.  
  
El Consell Valencià de Cultura promourà la difusió de les obres presentades.  
  
València, 31 de juliol de 2017.- El president: Santiago Grisolia.  
  
  
ANNEX I  
Bases per a la concessió del concurs literari sobre paisatge i gastronomia a la Comunitat Valenciana.  
  
1) Podran participar-hi tots els alumnes dels centres públics, concertats i privats de la Comunitat Valenciana, que estiguen cursant estudis d'ESO, FP i Batxillerat.  
  
2) Els textos presentats hauran de ser inèdits. Hauran d'estar escrits en qualsevol dels dos idiomes oficials de la Comunitat Valenciana, i versaran sobre els paisatges de la Comunitat Valenciana i/o sobre la seua gastronomia. Es valorarà l'originalitat del treball i la investigació duta a terme per a fer-lo.  
  
3) Cada alumne presentarà un sol text, amb la condició que no excedisca de deu (10) fulls.  
  
4) En cada text ha de constar, en lloc ben visible, el nom de l'autor o autora, el curs i el nivell a què pertany, i el centre docent.  
  
5) Els centres docents reuniran tots els treballs presentats pels seus alumnes i els enviaran, abans del 10 de novembre de 2017, a la següent adreça:  
Consell Valencià de Cultura  
Per al Concurs sobre Paisatge i Gastronomia de la Comunitat Valenciana.  
Palau de Forcalló  
C/ Museu, 3  
46436-València  
No s'admetran enviaments per correu electrònic.  
  
6) Un jurat, nomenat pel Consell Valencià de Cultura, seleccionarà un treball per cada curs d'ESO i de Batxillerat-FP.  
  
7) Els treballs premiats, i els altres que podrà triar el jurat, passaran a ser propietat del Consell Valencià de Cultura, el qual podrà publicar-los amb menció expressa del nom dels seus autors i dels centres a què pertanyen.  
  
8) A l'autor de cada treball premiat amb el primer, segon i tercer premi, se li concedirà cinc-cents euros (500 ?), quatre-cents euros (400 ?) i tres-cents euros (300 ?) respectivament, una medalla commemorativa i un diploma del Consell Valencià de Cultura.  
Aquestes quantitats econòmiques estan subjectes a les retencions i impostos corresponents que els siga d'aplicació en cada cas.  
  
9) Als dos centres docents amb més gran nombre de treballs seleccionats, un per ESO i l'altre per Batxillerat i FP, se'ls concedirà mil quatre-cents euros (1.400 ?), una medalla commemorativa i un diploma del Consell Valencià de Cultura.  
  
10) Els centres docents podran iniciar el procés de redacció i enviament dels treballs des del moment de la publicació de la convocatòria. Com s'indica en la base 5, la data límit de recepció dels treballs a la seu del Consell Valencià de Cultura és el 10 de novembre.  
11) El veredicte del concurs es farà públic en el transcurs d'un acte a la seu del Consell Valencià de Cultura en el qual es procedirà al lliurament dels premis. L'acte tindrà lloc entorn del 10 de desembre de 2017. El Consell Valencià de Cultura es reserva la possibilitat de modificar la data.  
  
12) Els treballs no premiats podran ser retirats en un termini de tres mesos.  
  
13) La participació en el concurs implica el coneixement i l'acceptació íntegra de les bases.  
  
14) D'acord amb la Llei orgànica 15/1999, de 13 de desembre, de protecció de dades de caràcter personal, els informem que les dades personals que ens faciliten, i/o les que es generen posteriorment, podran ser incorporades als fitxers titularitat del Consell Valencià de Cultura (CVC) amb la finalitat de gestionar adequadament la seua participació en este concurs.  
El CVC es compromet al compliment de la seua obligació de secret de les dades de caràcter personal i del seu deure de tractar-les amb confidencialitat, i assumix, a estos efectes, les mesures d'índole tècnica, organitzativa i de seguretat necessàries per a evitar-ne l'alteració, pèrdua, tractament o accés no autoritzat, d'acord amb el que establix l'esmentada legislació.  
Els participants (en cas de ser menors de 14 anys, els pares, representants legals o tutors) i els representants dels centres docents respondran, en tot cas, de la veracitat de les dades facilitades. El CVC es reserva el dret a excloure de la participació en este concurs a tot alumne i/o representant de centre docent que haja facilitat dades falses, sense perjuí de les altres accions que procedisquen en Dret.  
  
Els participants premiats i els representants dels centres docents que també resulten premiats autoritzen la captació i reproducció de la seua imatge (i, si és el cas, de la seua veu), siga quin siga el mitjà utilitzat per a fer-ho, durant la seua participació o presència en este concurs, i per a difondre-la a través de la pàgina web http://cvc.gva.es/es/, canal de YouTube, Twitter, Facebook i a comunicar-la a la premsa local, format imprés o digital.  
Els centres docents hauran d'obtindre i presentar, adjunt als treballs, els consentiments previs, inequívocs, específics i suficientment informats dels participants i dels seus representants, relatius al tractament de la seua imatge (i, si és el cas, veu) i la seua comunicació posterior a la premsa local.  
Qualsevol participant i/o representant del centre docent podrà, en qualsevol moment, exercitar els seus drets d'accés, rectificació, cancel·lació i oposició, per mitjà d'un escrit, acreditant la seua identitat per mitjà de fotocòpia del DNI, i especificant el dret a exercitar, a: Consell Valencià de Cultura, c/ Museu, 3, 46101, València.